Az ÖKO munkacsoport beszámolója

2018 – 2019

A nyári szünet folyamán került elbírálásra az Iskolakert-hálózat „Hagyományaink megjelenése és új hagyományok kialakítása az iskolakertben” című pályázata. A munkacsoportunk pályázata díjazott lett, 100 000 Forintot nyertünk. Ezt az összeget az iskolakert felújítására és szakmai könyvek beszerzésére fordítottuk.

Az idei tanévben is munkánkat az éves munkaterv megbeszélésével, összeállításával kezdtük.

Szeptemberben a tervek szerint lezajlottak programjaink: az ózonréteg védelmére fordítottunk hangsúlyt, környezetünket tettük rendbe, illetve a hagyományos Széchenyi napon ápoltuk hagyományainkat. Megkezdte éves munkáját a kertész szakkör mellett a festőnövény szakkör is.

Októberben az állatok világnapján az őket megillető méltányos bánásmódot helyeztük a középpontba.

Október 5-én, Boldogon részt vettünk a IV. Országos Iskolakert-hálózat találkozón. Itt kerül minden évben kiosztásra az „ISKOLAKERTEKÉRT” díj. A díjat ebben a tanévben iskolánk nyerte el, a témában folytatott kimagasló és kitartó tevékenységéért.

Novemberben megkezdtük az itthon telelő madaraink etetését.

Decemberben kiemelt rendezvényünk volt az adventi délutánok programja.

Február a vizes élőhelyek védelmének jegyében telt.

Márciusban az energiatakarékossági világnapon a felelős fogyasztásra hívtuk fel a figyelmet osztályfőnöki és környezetismeret órák keretében. A víz világnapjára rajzpályázatot hirdettünk, az elkészült munkákat az iskola aulájában állítottuk ki.

Áprilisban ismét megrendezésre került a Honismereti vetélkedő, az eddigi legtöbb résztvevővel és csapattal. A verseny több állomása és feladata is kapcsolódott az iskolakertünkhöz, illetve a helytörténeti gyűjteményünkhöz. A föld napján projektnapot tartottunk. Idén is bekapcsolódtunk a Fenntarthatósági Témahét eseményeibe.

Az Iskolakert-hálózat Országos Iskolakert-fejlesztési Programot hirdetett meg. A program hatalmas érdeklődést keltett, az első nap végére betelt a helyek 80 százaléka, a rendelkezésre álló két hét alatt pedig nyolcszoros lett a túljelentkezés. Kezdő 1, kezdő 2, haladó, kiegészítő földforgatók és mentor kategóriára lehetett pályázni. Iskolánk elnyerte az 5 lehetséges mentoriskola hely egyikét, ez óriási szakmai és anyagi fejlődést jelent számunkra. Másfél millió forintért eszközöket kaptunk, valamint számos szakmai bemutatkozásra, tudásmegosztásra, továbbképzésre nyílt lehetőség. A program fenntartását 5 évre vállaltuk.

Májusban az Iskolakert-fejlesztési Program vállalásaként számos látogatót fogadtunk iskolánkban. Megtekintette kertünket a Nyugdíjas Pedagógusok csongrádi csoportja, a szolnoki szakszolgálat munkatársai, egy szegedi kezdő kert kategóriában pályázatot nyert iskola kollégái, valamint csongrádi általános iskolás diákok. Május 23-án szintén a pályázat vállalásaként szakmai napot tartottunk.

A pályázat nyújtotta lehetőséggel élve egy kollégánk „Iskolakerti alapok – továbbképzés ökológiai szemléletű iskolakertek kialakításához és működtetéséhez” elnevezésű 30 órás képzésen vett részt.

Júniusban a környezetvédelmi világnapot délutáni akadályverseny keretében tartottuk meg. A tanévet két hagyományos rendezvényünkkel, a családi nappal és az egészségnappal zártuk.

Június 25-én, Budapesten részt vettünk az Iskolakerti Alapozó Alprogram projektzáró rendezvényén, ahol Csüllögné Balogh Judit bemutatta iskolánk jó gyakorlatait.

Csongrád, 2019. június 30.